Μοιραστείτε το άρθρο





H ελληνική πλευρά είναι έτοιμη να αποδεχτεί κάθε είδους προσφορά της αμερικανικής κυβέρνησης που αφορά πλοία του USN, είτε αυτά αφορούν αντιτορπιλικά κλάσης Arleigh Burke, είτε και τα καταδρομικά κλάσης Ticonderoga. Τα Arleigh Burke δεν είναι επίσημα διαθέσιμα, καθώς το USN έχει αποστολές για κάθε ένα από τα υπερπολύτιμα πλοία του, αλλά όπως έχουμε ξαναγράψει, για πρώτη φορά είναι διαθέσιμο να αποχωριστεί δυο από αυτά, σε πρώτη φάση, για να τα παραχωρήσει στην Ελλάδα.

Πάντως ενδελεχής έρευνα έχει γίνει και για την πιθανότητα τελευταία στιγμή οι Αμερικανοί να προσφέρουν τα παλαιότερα μεν, ισχυρότερα δε, καταδρομικά Ticonderoga, που από του χρόνου θα αρχίσουν να αποσύρονται από τις τάξεις του USN (όχι όλα, απλά κάποια από αυτά). Αν και θεωρείται πως η πιθανότητα παραχώρησης Ticonderoga στο ΠΝ είναι μικρή, εντούτοις το ΠΝ θα μπορέσει να τα βάλει σε υπηρεσία και να αξιοποιήσει πλήρως.

Η προσφορά των πλοίων στο ΠΝ δεν συνδέεται με την επίσκεψη Μητσοτάκη, αλλά προφανώς θα συζητηθεί στο πλαίσιο της Αμυντικής Συμφωνίας που έχουν υπογράψει οι δυο χώρες. Οι ανάγκες του ΠΝ σε πλοία είναι τεράστιες, και ουσιαστικά μόνο οι ΜΕΚΟ200ΗΝ θα βρίσκονται σε υπηρεσία μετά από 10 έτη. Συνεπώς, ότι και να προσφέρουν οι Αμερικανοί που μπορεί να είναι επιχειρησιακό, το ΠΝ και η Ελλάδα θα κάνουν ότι είναι δυνατόν προκειμένου να το αξιοποιήσουν. Αυτό που θέλουμε να πούμε είναι πως το ΠΝ δεν πρόκειται να “κλωτσήσει” καμία ευκαιρία, και προφανώς δεν θα έχουμε μια επανάληψη της ιστορίας με τα Kidd.

Σήμερα το πρωί, ο κυβερνητικός εκπρόσωπος Στέλιος Πέτσας, ερωτηθείς για το ενδεχόμενο παραχώρησης πλοίων από το USN στο ΠΝ, φρόντισε να μην απαντήσει, αφήνοντας ουσιαστικά ανοιχτά όλα τα ενδεχόμενα. Είναι προφανές, πως η ελληνική πλευρά έχει πάει στις ΗΠΑ προετοιμασμένη για μια εφ’όλης της ύλης διαπραγμάτευση στα αμυντικά θέματα. Παρακολουθούμε τις εξελίξεις, και ελπίζουμε για το καλύτερο.